NUORTEN KESÄTYÖ 2024, TIEDOTE TYÖNANTAJALLE

## Hakuaika 1.3.-31.8.2024.

Kesätyötukea haetaan palauttamalla työsopimus Vieremän kunnanvirastolle tai s-postilla: viereman.kunta@vierema.fi.

Työttömyysturvaan oikeutettu nuori ei voi hakea kesätyötä tämän kampanjan kautta.

## KUKA VOI OLLA TYÖNANTAJA?

Työnantaja voi olla yritys, yksityinen henkilö, järjestö, julkisyhteisö tai muu yhteisö. Työnantajana voi olla myös koti- tai maatalous, mutta omaa perheenjäsentä ei voi työllistää ilman yritystoimintaa, eli työnantajalla on tällöin oltava Y-tunnus. Mikäli sinulla ei ole Y-tunnusta voit työllistää nuoren 4H-yhdistyksen kautta, kysy tarvittaessa lisää!

Työpaikan tulee sijaita Ylä-Savon työssäkäyntialueella(Iisalmi, Kiuruvesi, Sonkajärvi, Vieremä).

## **KENET VOI PALKATA**

Kesätyöntekijän tulee olla vieremäläinen, 15 – 23-vuotias koululainen tai opiskelija (oppilaitoksen kirjoilla ja opiskelu jatkuu/alkamassa syksyllä 2024). Kesätyötä voi hakea myös tänä keväänä ylioppilaaksi kirjoittanut. Kesätyöntekijän kotikunnan tulee olla Vieremä.

## **PALKKA JA KESÄTYÖTUEN MÄÄRÄ**

Palkkauksessa on noudatettava työehtosopimusten mukaista palkkausta huomioiden nuorten työntekijöiden alakohtainen palkkahinnoittelu. Työnantajan velvollisuus on suorittaa lakisääteiset sosiaaliturva- ja eläkevakuutusmaksut. Lomakorvauksessa noudatetaan vuosilomalain ja alan työehtosopimuksen määräyksiä; lomakorvaus maksetaan rahana. Maksuista ja vakuutuksista saa tietoa verotoimistosta ja vakuutusyhtiöiltä.

Koululaisen tai opiskelijan palkkaava työnantaja saa tukea 300 euroa/kesätyöntekijä, kun palkka on vähintään työehtosopimuksen mukainen. Tukea maksetaan enintään 20 työpäivältä. Työaikasuositus on 6 h/pv, koko työjakson pituus 120 tuntia. Yksittäisiltä työpäiviltä kesätyötukea maksetaan 10 euroa/päivä. Jos alalla ei ole yleissitovaa työehtosopimusta, työstä on maksettava työsopimuslain mukaan tavanomainen ja kohtuullinen palkka. Työssäoloehdon täyttävä vähimmäistuntipalkkasuositus on Kelan mukaan 8,13 euroa/h.

## **TYÖNTEKIJÄN VALINTA**

Sopivan työntekijän löydyttyä työnantaja ja työntekijä täyttävät yhdessä kesätyösopimuksen.

Toimittakaa täytetty kesätyösopimus Vieremän kunnanvirastolle kesätyötuen hakemiseksi 31.8.2024 mennessä. Kesätyötukea myönnetään määrärahojen puitteissa ja tuki myönnetään hakemusten saapumisjärjestyksessä. Tukipäätös postitetaan työnantajalle joko postitse tai sähköpostiin, mikäli työnantaja on ilmoittanut s-postiosoitteensa.

## **TYÖSUHTEEN ALKAESSA**

Työnantajan tulee ottaa työntekijälle tapaturmavakuutus ennen työsuhteen alkua.

Vakuutuksesta saa tietoa vakuutusyhtiöistä. Työnantaja vastaa työntekijän työtehtäviin perehdyttämisestä. Sairaustapauksissa noudatetaan työpaikan normaalia käytäntöä.

## **TYÖNTEKIJÄN PEREHDYTTÄMISESTÄ**

* Varmista etukäteen, että uusi työntekijä tietää, minne hän tulee ensimmäisenä työpäivänä. Varaa tarpeeksi aikaa perehdyttää uusi työntekijä!
* Esittele uusi ympäristö.
* Tutustuta uusiin työkavereihin.
* Selvitä kesätyöntekijälle hänen tulevat työtehtävänsä.
* Opeta työntekijälle oikea työkulttuuri, johon juuri perehdyttäjällä on suuri vaikutus. (Esimies on lähin esimerkki työntekoon asennoitumisessa!)

**Käy läpi työpaikan säännöt**

* Työaikojen noudattaminen
* Tauot
* Vastuu työpaikan avaimista
* Puhelimen käyttö
* Vaitiolovelvollisuus
* Mahdolliset poissaolot/sairastuminen, miten toimitaan jos työntekijä sairastuu
* Työpaikan työnjako ja vastuualueet

## **TYÖSUHTEEN PÄÄTYTTYÄ**

Maksa palkka ja lomakorvaus, tilitä mahdolliset verot ja työnantajamaksut. Käytä apuna [www.palkka.fi](http://www.palkka.fi). -ohjelmaa. Kun syötät tarvittavat tiedot, ohjelma laskee palkan, muodostaa maksupohjat työnantajamaksuille ja lähettää ilmoitukset automaattisesti tulorekisteriin.

Työntekijän bruttopalkasta on pidätettävä työntekijän osuudet työeläkemaksu ja työttömyysvakuutusmaksusta (väh. 17-vuotiaat). Alle 17-vuotiaan palkasta ei peritä kumpaakaan maksua.

Kesätyötuki maksetaan takautuvasti työnantajan tilille, kun tarvittavat tositteet on toimitettu Vieremän kuntaan. **Kesätyötuen tilityslomake on toimitettava 30.9.2024 mennessä.**

Tuen saadakseen työnantaja toimittaa tilityksen yhteydessä seuraavat tositteet:

|  |  |  |  |  |
| --- | --- | --- | --- | --- |
|  | **Palkkakuitti**\* palkka\* pidätetty vero \* pakolliset vakuutusmaksut | **Tosite TYEL-maksusta** | **Tosite** **sosiaali-****vakuutus-maksusta** | **Tosite** **tapaturma-****vakuutus-****maksusta** |
| **REKISTERÖITY TYÖNANTAJA** | **X** |  |  |  |
| **SATUNNAINEN TYÖNANTAJA** | **X** | **X** | X | **X** |
| **KOTITALOUS-TYÖNANTAJA** | **X** | **X** |  | **X** |

Mikäli edellä mainittuja maksuja ei ole suoritettu, tukea ei voida maksaa.

Lisätietoja antaa:

työllisyyskoordinaattori Niina Kumpulainen

040 660 8090, niina.kumpulainen@vierema.fi